****

**KUVENDI**

**Nr.\_\_\_\_\_\_\_\_Prot. Tiranë, më\_\_\_\_.\_\_\_\_.2024**

**Lënda:** Propozim i projektligjit “Për disa shtesa e ndryshime në ligjin nr. 8550, datë 18.11.1999 "Statusi i deputetit", të ndryshuar,

**Drejtuar: Zj. Lindita NIKOLLA**

**KRYETARE E KUVENDIT TË SHQIPËRISË**

**E nderuar Kryetare e Kuvendit,**

Mbështetur në nenin 81 të Kushtetutës së Republikës së Shqipërisë dhe në nenin 68 të Rregullores së Kuvendit, bashkëlidhur po ju paraqes nismën legjislative projektligjin “Për disa shtesa e ndryshime në ligjin nr. 8550, datë 18.11.1999 "Statusi i deputetit", të ndryshuar. Ky projektligj është i shoqëruar me relacionin përkatës shoqërues dhe shpjegues të kësaj nisme.

**Duke ju uruar pounë të mbarë!**

**DEPUTET I KUVENDIT TË SHQIPËRISË**

**MONIKA KRYEMADHI**

****

**KUVENDI**

**PROJEKT LIGJ**

**Nr.\_\_\_\_\_\_\_\_/2024**

**PËR disa NDRYSHIMe E SHTESa NË LIGJIN NR. 8550, DATË 18.11.1999 “STATUSI I DEPUTETIT”, TË NDRYSHUAR**

Në mbështetje të neneve 78, 81 pika 1, të Kushtetutës, me propozim e një deputeti,

**KUVENDI**

**I**

**REPUBLIKËS SË SHQIPËRISË**

**V E N D O S I :**

Në ligjin nr. 8550, datë 18.11.1999 "Statusi i deputetit", të ndryshuar, bëhen këto ndryshime e shtesa:

**Neni 1**

1. Pika 3 e nenit 8, ndryshohet me këtë përmbajtje:

“ 3. Në rast shkeljeje të pikës 2 të këtij neni, njoftohet menjëherë Kryetari i Kuvendit dhe Kryeministri për t’u njohur me shkeljen e ligjit dhe për të nxjerrë përgjegjësitë përkatëse. Njoftimi i Kryetarit të Kuvendit realizohet nga Sekretari i Përgjithshëm i Kuvendit, ndërsa njoftimi i Kryeministrit realizohet nga Kryetari i Kuvendit. Njoftimi i drejtohet për dijeni dhe titullarit të institucionit që ka konsumuar shkeljen. Në rastet e enteve apo institucioneve të tjera qendrore, Kryetari i Kuvendit njofton organin prej të cilit ato janë zgjedhur apo organin kompetent që ka përgjëgjësinë ligjore të procedimit disiplinor të tij. Njëkohësisht me vënien në dijeni të autoriteteve respektive, Sekretari i Përgjithshëm i Kuvendit ka për detyrë që ti ripërcjellë institucionit kërkesën për informacionin e kërkuar nga deputeti, duke e vënë në dijeni për përgjegjësitë ligjore në rast të mosdhënies së përgjigjes.

1. Pas pikës 3, shtohet pika 4, me këtë përmbajtje:

“4. Në rast se drejtuesit e instucioneve të administratës shtetërore apo publike, pa shkaqe objektive dhe në mënyrë të përsëritur refuzojnë dhënien e informacionit të kërkuar nga deputeti, brenda afatit të përcaktuar nga ligji, atëherë Kryetari i Kuvendit, duke vlerësuar kompetencën lëndore sipas rastit, inicion procedurën e shkarkimit nga Kuvendi, apo i kërkon Kryeministrit apo organit të emërtesës, nisjen e procedurave të shkarkimit dhe/apo procedimit disiplinor të titullarit të autoritetit publik. Njëkohësisht me këtë kërkesë, Kryetari i Kuvendit, ka përgjegjësinë që të njoftojë Prokurorinë e Posaçme Kundër Korrupsionit dhe Krimit të Ogranizuar dhe Prokurorin e Përgjithshëm për fillimin e procedimit penal ndaj titullarit të autoritetit publik nga prokuroria që ka për kompetencë hetimin penal të subjektit/ve në fjalë.”.

**Neni 2**

Ky ligj hyn në fuqi 15 ditë pas botimit në Fletoren Zyrtare.

**KRYETARE**

**Lindita NIKOLLA**

**RELACION**

**PËR**

**projektligjin “për disa NDRYSHIMe E SHTESa NË LIGJIN NR. 8550, DATË 18.11.1999 “STATUSI I DEPUTETIT”, TË NDRYSHUAR**

1. **Qëllimi, objektivat, argumentimi, i propozimit të projektligjit**

**Të nderuar kolegë deputetë,**

Si deputete e Kuvendit të Shqipërisë, vlerësoj se transpararenca e veprimtarisë dhe vendimarrjes së administratës shtetërore e publike dhe ushtrimi efektiv i të drejtës së informimit ndaj kësaj veprimtarie si një të drejtë kushtetuese dhe ligjore janë elementë të rendësishëm dhe një mjet shumë efikas në ruajtjen të pa cenuar të interesit publik, ushtrimin në mënyrë të përgjëgjshme të pushtetit, si dhe intesifikimin e luftës kundër korrupsionit dhe fenomeneve negative që lidhen me shpërdorimin e pozitës apo detyrës publike.

Nga ana tjetër, në mënyrë që organet e zbatimit të ligjit dhe të ushtrimit të ndjekjes penale, të përmbushin sa më mirë, në kohë dhe objektivisht punën e tyre, për të goditur fenomenet e ndëshkueshme penalisht, që burojnë nga keqmenaxhimi i ushtrimit të funksionit publik, është e nevojshme që këto struktura, të mbështeten dhe të ndihmohen në realizimin e punës së tyre, duke u furnizuar me informacion të saktë dhe të plotë, sidomos të atyre që lidhen me veprimtarinë e paligjshme të administratës shtetërore, ku hetimi dhe ndëshkimi penal kërkon një punë investiguese më të kujdesshme dhe profesionale në zbulimin e së vërtetës dhe vënien përpara përgjegjësisë të atyre personave që vërtet shpërdorojnë pozitën që kanë dhe realizojnë veprimtarinë korruptive.

Në këtë mision, pra, të luftës kundër korrupsiinit, i cili duhet të jetë prioritet i gjithë shoqërisë, një rol kyç kanë dhe të zgjedhurit në Kuvendin e Shqipërisë.

Çdo deputet i Kuvendit, ka përgjegjësinë Kushtetuese, morale dhe ligjore, që të përfaqësojë sa më mirë zgjedhësit e tij, jo vetëm në nivel zone zgjedhore, ku ai ka përfituar dhe është zgjedhur deputet i saj, por për gjithë shoqërinë.

Deputeti është zgjedhur si përfaqësues i popullit dhe me këtë pushtet të deleguar si përfaqësues i tij, ka për detyrë të jo vetëm të ruajë të pacenuar Kushtetutën dhe interesin publik, por dhe të denoncojë me transparencë dhe përgjegjshmëri, çdo fenomen negativ, apo çdo paligjshmëri, të vërejtur apo konstatuar gjatë veprimtarisë së administratës shtetërore/publike.

Këtë funksion sublim, deputeti e ushtron jo vetëm si çdo qytetar, por për shkak të cilësive si i zgjedhur dhe përfaqësues i zgjëdhësve, ai ka dhe një menakizëm të veçantë që i njihet nga kushtetuta dhe ligji, për të ushtruar efektivisht të drejtën e përfaqësimit të deleguar. Pikërisht për shkak të këtij mandati opërfaqësimi 4 vejcar, deputeti i ndalohet të ushtrojë veprimtari të tjera, por sipas nenit 70 të Kushtetutës, ata përfaqësojnë popullin dhe nuk lidhen me asnjë mandat detyrues, qoftë ky dhe ndaj forcës apo partisë politike ku aderojnë apo marrin pjesë.

Mjetet ligjore kryesore që deputeti ka në dorë, janë ato të parashikuara në Kushtetutë, Ligjin për Statusin e Deputetit, dhe Rregulloren e Kuvendit.

Sipas nenit 8, të ligjit nr. 8550, datë 18.11.1999 "Statusi i deputetit", të ndryshuar, deputeti ka **të drejtë të kërkojë shpjegime për çdo çështje që ka të bëjë me përmbushjen e detyrës së tij**, nga ministrat ose nga drejtuesit e institucioneve të tjera qendrore, si dhe nga drejtuesit e çdo institucioni tjetër në administratën publike ose të qeverisjes vendore.

Gjatë ushtrimit të kësaj të drejte, personalisht si deputete e Kuvendit të Shqipërisë, përgjatë kësaj legjislature, kam ushtruar këtë të drejtë të dhënë nga ligji, me qëllim evdientimin sa më mirë, dhe në mënyrë objektive të mënyrës se si organe të pushtetit qëndror apo vendor, kanë ushtruar detyrat dhe përgjegjsitë e tyre, për çështje të ndryshme të publikuara apo denoncuara lidhur me skandale apo shkelje të ligjit.

Në praktikën e komunikimit me institucionet qendrore, vendore, apo iunstitucione të pavarura, janë konstatuar në mënyrë të vazhdueshme bllokime të marrjes së informacionit, të kërkuara në bazë të ligjit.

Këto bllokime kanë shkelur çdo ligj dhe çdo afat ligjor, duke e bërë të pamundur ushtrimin e veprimtarisë kontrolluese të Kuvendit të Republikës së Shqipërisë, përmes deputetëve.

Në mënyrë të veçantë, janë bllokuar informacione për çështje me ndjeshmëri të lartë për interesin publik dhe për implikimet serioze sociale dhe financiare të tyre.

Ky bllokim i informacionit, në vlerëimin tim, jo vetëm që krijon terren për të thelluar abuzimin me pushtetin dhe shtrirjen e korrupsionit, por duke ulur dhe besimin e publikut, tek veprimtaria parlamentare, rolin dhe peshën e deputetit të Kuvendit të Shqipërisë.

Kjo prodhon pasoja shumë serioze për interesin e qytetarëve dhe financat publike.

Ky bllokim i qëllimshëm është evidentuar përmes kërkesave të përsëritura, të cilat nuk kanë marrë përgjigje, duke formësuar kështu një qëndrim arrogant e të papranueshëm të institucioneve qëndrore, lokale dhe të pavarura. Si deputete e Kuvendit të Shqipërisë, arrij të kuptij që ky qëndrim, nuk vjen nga nivele fundore ekzekutuese të administratës, por nga drejtuesit e tyre, të cilët përmes mosnënshkrimit të akteve, nuk lejojnë përcjelljen e informacionit që një deputet ka kërkuar.

Në këtë mënyrë, rezulton dyshimi, se përmes kësaj veprimtarie, prej kësaj sjellje duke mos përcjellë informacion, drejtuesit e këtyre institucioneve, fitojnë kohë, për të fheshur çdo gjurmë paligjshmërie, apo për të cenuar provat që implikojnë ata vet, apo bashkëpunëtorët e tyre. Me mos përcjelljen e informacionit të kërkuar nga deputeti, veprimtaria dhe vendimarrja e organeve të administratës, bëhet jo transparente, dhe nga ana tjetër, deputeti humbet lorin, peshën, dhe përgjegjësitë që ka, pasi të drejtën që i jep ligji bëhet e pashfrytëzueshme.

Në shumë raste, ka ndodhur që edhe pas njoftimit të personave të ngarkuar nga ligji për të aplikuar penalitete e sanksione ndaj shkelësve të këtij ligji, ka rezultuar që asnjëra palë nuk kanë vepruar.

Kjo situatë kaq e rëndë e shpërfilljes së autoritetit të deputetit, e rrjedhimisht të Kuvendit të Shqipërisë, kërkon detyrimisht ndryshime ligjore, përmes të cilave të parashikohen përgjegjësi të qarta dhe jo të intepretueshme, në mënyrë që praktika të tilla të bllokimit të dhënies së informacionit, transparencës dhe llogaridhënies të marrë fund një herë e mirë.

Nga ana tjetër, përcaktimi i qartë dhe shterues i procedurës së trajtimit të rastit, kur kërkesa e një deputeti nuk përmbushet nga organi kompetent, duket të parashikojë, njëkohësisht dhënien e mundësisë së dytë për drejtuesin e institucionit për tu përgjigjur në kohë për informacionin e kërkuar, duke u njoftuar për pasojat ligjore që ai do të ketë në rast, të shmangies apo mosdhënies së përgjigjes.

Në rast, se në mënyrë të përsëritur drejtuesi i inetitucionit nuk jep informacion, atëherë procedura duhet të parashikojë verpimet konkrete të Kryetarit të Kuvendit, Sekretarit të Përgjitshëm dhe Kryeministrit, në mënyrë, që kjo çështje të mos ngelet në vullnetin e mirë të çdo strukture, por të ekzistojë si detyrim ligjor se cilat janë përgjegjësitë e gjithësecilit në këtë rast, dhe konseguencat e drejtuesit të institucionit shkelës të ligjit.

Në projektligjin e paraqitur, është parashikuar dhe qartësuar e gjithë kjo procedurë, duke rritur garancitë dhe forcën shtrëguese, me qëllim që të plotësohet boshllëku ligjor që ekziston lidhur me këtë moment. Kjo garanton njëkohësisht dhe realizimin e një procesi të rregullt ligjor, sa i takon procedimit disiplinor të drejtuesit që ka shkelur ligjin nga organi përkatës që e ka atë në varësi, në nomoklaturë, apo përgjegjës për ushtrimin e përgjegjësisë disiplinore ndaj tij.

Jo vetëm kaq, por njëherazi me informimin e organit kompetent, për nisjen e një procesi disiplinor apo shkarkimin e titullarit, në projektin e propozuar është parashikuar që Kryetari i Kuvendit, përcjell njoftimin respektiv dhe pranë Prokurorisë së Posacme dhe Prokurorit të Përgjithshëm, me qëllim nisjen e hetimit penal, ndaj autorit autorëve të mundshëm. kJo sepse në vlerësimin tim, si deputete, mosdhënia e informacionit ndaj Kuvendit të Shqipërisë, qoftë dhe ndaj një deputeti, kur kjo bëhet për shkaqe të pajustifikueshme, përbën vepër penale të “Shpërdorimit të detyrës”, apo vepra të tjera si “Ushtrimi i Ndikimit të Paligjshëm”, apo vepra të tjera penale, ndaj nuk mund të ngelet vetëm në kuadrin e procedimit disiplinor të autorit.

Pikërisht, në këtë drejtim, është formuluar projektligji, për me qëllim plotësimin e një boshllëku ligjor dhe mungesa e një rregullimi shterues, në nenin 8 të ligjit nr. 8550, datë 18.11.1999 "Statusi i deputetit", të ndryshuar, për të arritur kështu në një objektiv që të kemi qartësi dhe shterim të detyrave, përgjegjësive, dhe veprimeve që ndërmerr Kuvendi, në rastet kur shkelet dispozita ligjore kur një kërkesë për informacion e deputetit, nuk përmbushet nga organet e tjera, apo drejtuesit e tyre, pa shkaqe të justifikuara dhe në mënyrë të përsëritur.

Miratimi i kësaj nisme, kam bindjen se do të sjellë si rezultat, një administratë më të përgjegjshme, që respekton ligjin, që nuk anashkalon rolin dhe përgjegjësitë që ka deputeti, dhe që përgjigjet për çdo shkelje ligji, qoftë kjo dhe për mosdhënien e informacionit të kërkuar.

1. **Përputhshmëria me Kushtetutën e projektligjit**

Propozimi i këtij projektligji mbështetet në nenin 81 të Kushtetutës së Shqipërisë, ku sanksionohet e drejta e një deputeti për të propozuar nisma ligjvënëse. Në këtë nen të kushtetutës, parashikohet se: *“Të drejtën për të propozuar ligje e ka Këshilli i Ministrave,* ***çdo deputet,*** *si dhe 20 mijë zgjedhës”.*

Projektligji nuk bie ndesh me ndonjë nen të Kushtetuës së Shqipërisë, dhe për më tepër është në harmoni me legjislacionin në fuqi.

Gjithashtu ky propozim ligjor, formalisht është në përputhje të plotë me kërkesat e nenit 68, pika 2 të Rregullores së Kuvendit të Shqipërisë.

1. **Efektet financiare mbi Buxhetin e Shtetit**

Projektligji i propozuar nuk ka kosto financiare shtesë për buxhetin e shtetit, pasi nuk parashikon ngritjen e ndonjë strukture të re, apo të veçantë që do të implementojë parashikimet ligjore të ndryshuara apo të shtuara. Ato do të realizohen nga strukturat ekzistuese të Kuvendit të Shqipërisë.

Në përfundim, duke e vlerësuar shumë të nevojshme, miratimin e këtij projektligji, si një mjet shtesë për të garantuar transparencën e veprimtarisë dhe vendimarrjes së administratës publike/shtetërore në ndihmë të luftës dhe angazhimit kundër korrupsionit, si një prioritet kombëtar, dhe me bindjen e plotë se Kuvendi i Shqipërisë, përmes deputetëve të tij, ka një peshë më të madhe në denoncimin apo bërjen publike të çdo fenomeni të tillë, kërkoj nga kolegët deputetë miratimin e këtij amendamenti sa më shpejt në komisionin përgjegjës parlamentar dhe në seancë plenare.

**DEPUTETI PROPOZUES**

**Monika KRYEMADHI**